
E L Ő T E R J E S Z T É S

Sülysáp Város Önkormányzata Képviselő-testületének

2016. október 20-án tartandó munkaterv szerinti ülésére

11. napirendhez

Tárgy: Pályázat benyújtása a VP6-7.2.1.3-16 Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő-, és munkagépek beszerzése tárgyú pályázati felhívásra
Tisztelt Képviselő-testület!

Májusi ülésünkön már szó volt arról, hogy a Vidékfejlesztési Program (VP) keretében pályázat jelenik meg „Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő-, és munkagépek beszerzése” címmel. 
A pályázat társadalmi egyeztetése ugyan már lezárult, de a felhívás még mindig nem került kiírásra, így a beadás pontos kezdetét (várhatóan november), illetve határidejét még nem tudjuk, viszont a pályázat feltételei nagyjából ismertek.

A pályázat keretében két célterületet jelöltek ki:

1. Önkormányzati tulajdonú vagy önkormányzati vagyonkezelésű, külterületi, már meglévő földutak mechanikai stabilizálása, fejlesztése szélesítéssel vagy alépítményének és szilárd burkolatának kialakítása. Maximális támogatási összeg: 100 millió Ft.
2. Önkormányzati tulajdonú utak karbantartását, rendszeres felújítását biztosító vontatott és függesztett munkagépek, erőgépek, erőgépek és vontatott, függesztett munkagépek, ágaprító gépek beszerzése (legfeljebb két éve gyártott gépek, berendezések beszerzése támogatható, és további feltétel, hogy alkalmazni kell erőgépet kezelő szakembert). Maximális támogatási összeg: 10 millió Ft, konzorcium esetén 20 millió Ft.
A támogatás intenzitása a kedvezményezett járások besorolásáról szóló 290/2014. (XI. 26.) Korm. rendelet alapján kerül megállapításra. Sülysáp a Nagykátai Járás részeként a rendelet alapján kedvezményezett járási kategóriába sorolható, így a felhívás alapján 85%-os támogatási intenzitás illeti meg.

A fentieket figyelembe véve nyilvánvalóan az 1. célterületet lenne érdemes megpályáznunk. 

Ehhez kapcsolódóan jó hír, hogy időközben sikerült elérnünk, hogy 26 éve megszűnt Tápióvölgye MgTSZ két útja – azon kívül, hogy a karbantartásukat eddig is mi végeztük –végre tulajdonjogilag is átírásra kerüljön Sülysáp Város Önkormányzata nevére, így immár ezekre is pályázhatunk.

Ezek alapján a javaslat az, hogy a következő külterületi utak karbantartására nyújtsuk be a pályázatot:

· halastavakhoz vezető 2 km-es út – 0207 és 0195 hrsz.

· Besnyői dűlőn keresztül Jakabszállásra vezető 7 km-es út – 07 és 094 hrsz.
Kérem a pályázat benyújtásáról szóló döntés szíves meghozatalát, azzal, hogy amennyiben a pályázatunk nyer, ismételt döntést kell majd hoznunk a pontos összegekről a támogatói döntéssel összhangban, de ez már csak 2017-ben várható.
…/2016. (X. 20.) ÖKT határozati javaslat

Sülysáp Város Önkormányzat Képviselő-testülete
1./ Külterületi utak fejlesztése Sülysápon címmel pályázatot nyújt be a VP6-7.2.1.3-16 Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő-, és munkagépek beszerzése tárgyú pályázati felhívás 1. célterületére,

2./ a pályázat helyszíneként a Sülysáp 0207, 0195, 07 és 094 hrsz.-ú külterületi utakat jelöli meg,

3./ a fejlesztés megvalósításához szükséges legfeljebb 17 647 000 Ft összegű önerőt az önkormányzat 2017. évi költségvetésében biztosítja és elkülönítetten kezeli,
4./ felkéri és felhatalmazza a polgármestert a szükséges intézkedések megtételére.  

Határidő: pályázati felhívás szerint
Felelős: polgármester
Sülysáp, 2016. október 13.

Horinka László s.k.


polgármester

